कार में अपनी मां के साथ बैठे अरूण और संदीप ने इस पुलिसवाले की हरकत पर ऐतराज करते हुए बताया कि उनकी मां का पैर टूट गया है और वे चल नहीं सकती हैं। इसी बीच सिपाही का एक साथी भी मौके पर पहुंच गया और वह भी गालियां देने लगा। संदीप त्रिपाठी ने अपना परिचय देते हुए मां को घर जाने की इजाजत देने के लिए अनुनय-विनय करना चाहा, तो पुलिसवाले और भड़क गये और लाठियां चला दीं। काशी पत्रकार क्लब के अध्यक्ष अत्रि भरद्वाज बताते हैं कि इन पुलिसवालों ने इन भाइयों को जमकर पीटा। स्थानीय निवासियों और दूकानदारों ने इसी बीच जनसंदेश टाइम्स दफ्तर में मुख्य रिपोर्टर और दशाश्वयमेध घाट क्षेत्र के निवासी राजनाथ तिवारी को फोन इस घटना की सूचना दे दी। राजनाथ तिवारी वाराणसी की पत्रकारिता में खासी हैसियत रखते हैं। काशी पत्रकार संघ के महासचिव आर रंगप्पा के अनुसार राजनाथ तिवारी जब अपने साथियों के साथ मौके पर पहुंचे तो इन पुलिसवालों ने उन्हें भी पीट दिया।